คลังโล่งหนี้ต่อจีดีพีเริ่มต่ำลง
หนี้รัฐต่อจีดีพี เริ่มลดลง ส่วนยอดหนี้วูบเดือนเดียว 2,000 ล้าน
11 ก.พ. 2558

หนี้รัฐต่อจีดีพี เริ่มลดลง ส่วนยอดหนี้วูบเดือนเดียว 2,000 ล้าน
รายงานข่าวจากสำนักงานบริหารหนี้สาธารณะ (สบน.) เปิดเผยว่า ยอดหนี้สาธารณะคงค้าง สิ้นเดือน ธ.ค. 2557 อยู่ที่ 5.62 ล้านล้านบาท คิดเป็น 45.84% ของผลิตภัณฑ์มวลรวมในประเทศ (จีดีพี) เมื่อเทียบเดือน พ.ย. 2557 หนี้สาธารณะลดลงสุทธิ 2,086.06 ล้านบาท โดยหนี้ที่รัฐบาลกู้เพื่อชดใช้ความเสียหายให้แก่กองทุนเพื่อการฟื้นฟูและพัฒนาระบบสถาบันการเงิน ลดลงจากเดือนก่อนหน้า 15,000.76 ล้านบาท
นอกจากนี้ ผลจากการปรับประมาณการจีดีพีของเดือน ธ.ค.เพิ่มขึ้น ส่งผลให้สัดส่วนหนี้สาธารณะต่อจีดีพีปรับลดลงจาก 46.12% เป็น 45.84% โดยยอดหนี้ดังกล่าวแบ่งเป็นหนี้ต่างประเทศ 349,421.98 ล้านบาท หรือ 6.21% และหนี้ในประเทศ 5.27 ล้านล้านบาท หรือ 93.79% ของยอดหนี้คงค้าง 
สำหรับยอดหนี้ดังกล่าว แบ่งเป็นหนี้ของรัฐบาล 3.954 ล้านล้านบาท เพิ่มขึ้น 5,098.13 ล้านบาท หนี้รัฐวิสาหกิจที่ไม่เป็นสถาบันการเงิน 1.073 ล้านล้านบาท ลดลง 4,069.43 ล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 587,543.35 ล้านบาท ลดลง 2,127.54 ล้านบาท และหนี้หน่วยงานอื่นของรัฐ 7,970.58 ล้านบาท ลดลง 987.22 ล้านบาท
ขณะเดียวกัน หนี้ที่รัฐบาลกู้โดยตรงเพิ่มขึ้นสุทธิ 3,088.89 ล้านบาท เนื่องจากหนี้ต่างประเทศเพิ่มขึ้น 170.41 ล้านบาท แต่ยอดหนี้คงค้างในรูปเงินบาทลดลง 223.29 ล้านบาท ซึ่งเป็นผลจากการเปลี่ยนแปลงของอัตราแลกเปลี่ยน ขณะที่การเบิกจ่ายและชำระคืนเงินกู้สกุลเงินต่างๆ ทำให้ยอดหนี้คงค้างในรูปเงินบาทเพิ่มขึ้นสุทธิ 393.70 ล้านบาท ส่วนหนี้ในประเทศเพิ่มขึ้น 2,918.48 ล้านบาท เพราะมีการกู้เพื่อชดเชยการขาดดุลงบประมาณและการบริหารหนี้เพิ่มขึ้น 251.29 ล้านบาท โดยการออกพันธบัตรรัฐบาล 4,000 ล้านบาท และพันธบัตรออมทรัพย์ 1,463.29 ล้านบาท
นอกจากนี้ ยังเป็นการปรับโครงสร้างหนี้เงินกู้ระยะสั้นที่ออกภายใต้ พ.ร.บ.การบริหารหนี้สาธารณะ พ.ศ. 2548 และแก้ไขเพิ่มเติม มาเป็นหนี้ระยะยาวโดยการออกพันธบัตรบริหารหนี้ 12,788 ล้านบาท และตั๋วสัญญาใช้เงินเพื่อการบริหารหนี้ 5,800 ล้านบาท โดยชำระหนี้สัญญาเงินกู้ระยะสั้น 5,212 ล้านบาท การเบิกจ่ายเงินกู้จำนวน 200 ล้านบาท จากสัญญาเงินกู้วงเงิน 15,393 ล้านบาท ภายใต้ พ.ร.ก.บริหารจัดการน้ำและสร้างอนาคตประเทศฯ และการเบิกจ่ายเงินให้กู้ต่อ เพิ่มขึ้น 2,467.19 ล้านบาท 
ด้านรัฐวิสาหกิจที่ไม่เป็นสถาบันการเงิน มีหนี้ต่างประเทศลดลง 1,262.93 ล้านบาท หนี้ในประเทศเพิ่มขึ้น 222.92 ล้านบาท ส่วนหนี้ที่รัฐบาลไม่ค้ำประกัน มีหนี้ต่างประเทศลดลง 4,209.59 ล้านบาท ส่วนหนี้ในประเทศเพิ่มขึ้น 1,180.17 ล้านบาท
สำหรับรัฐวิสาหกิจที่่เป็นสถาบันการเงิน และรัฐบาลค้ำประกัน มีหนี้ต่างประเทศลดลง 25.54 ล้านบาท และหนี้ในประเทศลดลง 2,102 ล้านบาท ขณะที่หน่วยงานอื่นของรัฐมีหนี้ลดลง 987.22 ล้านบาท